ประกาศกระทรวงพาณิชย์ เรื่อง กำหนดด่านศุลกากรที่ผู้ส่งหรือนำสินค้ามาตรฐานถั่วเขียวผิวดำออกนอกราชอาณาจักร ต้องแสดงใบรับรองมาตรฐานสินค้าและปริมาณสินค้ามาตรฐานถั่วเขียวผิวดำที่ไม่ต้องแสดงใบรับรองมาตรฐานสินค้า

ประกาศกระทรวงพาณิชย์
ประกาศกระทรวงพาณิชย์
เรื่อง กำหนดด่านศุลกากรที่ผู้ส่งหรือนำสินค้ามาตรฐานถั่วเขียวผิวดำ
ออกนอกราชอาณาจักร
ต้องแสดงใบรับรองมาตรฐานสินค้า
และปริมาณสินค้ามาตรฐานถั่วเขียวผิวดำที่ไม่ต้อง
แสดงใบรับรองมาตรฐานสินค้า
 

ตามที่ได้มีประกาศกระทรวงพาณิชย์
เรื่อง กำหนดด่านศุลกากรที่ผู้ส่งหรือนำสินค้ามาตรฐานถั่วเขียวผิวดำออกนอกราชอาณาจักรต้องแสดงใบรับรองมาตรฐานสินค้า
ลงวันที่ ๘ กันยายน ๒๕๓๒ และประกาศกระทรวงพาณิชย์ เรื่อง
กำหนดปริมาณสินค้ามาตรฐานถั่วเขียวผิวดำที่บุคคลส่งหรือนำออกนอกราชอาณาจักร
โดยมิใช่เป็นการค้า ลงวันที่ ๘ กันยายน ๒๕๓๒ ไปแล้วนั้น

อาศัยอำนาจตามความในมาตรา
๔ และมาตรา ๑๖ แห่งพระราชบัญญัติมาตรฐานสินค้าขาออก พ.ศ. ๒๕๐๓
แก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์โดยคำแนะนำของคณะกรรมการมาตรฐานสินค้า จึงออกประกาศไว้
ดังต่อไปนี้

ข้อ
๑ ให้ยกเลิก
(๑)
ประกาศกระทรวงพาณิชย์ เรื่อง
กำหนดด่านศุลกากรที่ผู้ส่งหรือนำสินค้ามาตรฐานถั่วเขียวผิวดำออกนอกราชอาณาจักร
ต้องแสดงใบรับรองมาตรฐานสินค้า ลงวันที่ ๘ กันยายน ๒๕๓๒
(๒)
ประกาศกระทรวงพาณิชย์ เรื่อง กำหนดปริมาณสินค้ามาตรฐานถั่วเขียวผิวดำที่บุคคลส่งหรือนำออกนอกราชอาณาจักร
โดยมิใช่เป็นการค้า ลงวันที่ ๘ กันยายน ๒๕๓๒

ข้อ
๒ กำหนดให้ด่านศุลกากรต่อไปนี้คือ
ท่ากรุงเทพฯ ด่านศุลกากรแหลมฉบัง จังหวัดชลบุรี ด่านศุลกากรมาบตาพุด จังหวัดระยอง
ด่านศุลกากรสงขลา ด่านศุลกากรสะเดา ด่านศุลกากรปาดังเบซาร์ จังหวัดสงขลา
และด่านศุลกากรตากใบ ด่านศุลกากรสุไหงโก - ลก จังหวัดนราธิวาส
เป็นด่านศุลกากรที่ผู้ส่งหรือนำสินค้ามาตรฐานถั่วเขียวผิวดำออกนอกราชอาณาจักร
ต้องแสดงใบรับรองมาตรฐานสินค้าต่อเจ้าพนักงานศุลกากร

ข้อ
๓
ให้ถั่วเขียวผิวดำที่มีปริมาณไม่เกินรายละ ๕๕ เมตริกตัน
ต่อหนึ่งเที่ยวยานพาหนะ
ที่ส่งหรือนำออกนอกราชอาณาจักรทางด่านศุลกากรตามที่กำหนดไว้ในข้อ ๒
ได้รับยกเว้นไม่ต้องแสดงใบรับรองมาตรฐานสินค้า

ข้อ
๔
ให้ถั่วเขียวผิวดำที่มีปริมาณไม่เกิน ๒ เมตริกตัน
ที่บุคคลส่งหรือนำออกนอกราชอาณาจักร โดยมิใช่เป็นการค้า
หรือเพื่อใช้ในยานพาหนะที่บรรทุกออกไปเท่าที่จำเป็น
หรือเพื่อเป็นตัวอย่างทางด่านศุลกากรตามที่กำหนดไว้ในข้อ ๒
ผู้ส่งหรือนำออกได้รับยกเว้นไม่ต้องจดทะเบียนเป็นผู้ทำการค้าขาออกซึ่งสินค้ามาตรฐานและไม่ต้องแสดงใบรับรองมาตรฐานสินค้านั้น
ต่อเจ้าพนักงานศุลกากร

ข้อ
๕[๑] ประกาศฉบับนี้ให้ใช้บังคับเมื่อพ้นกำหนด
๖๐ วัน นับแต่วันประกาศในราชกิจจานุเบกษาเป็นต้นไป


ประกาศ ณ วันที่ ๓๑
กรกฎาคม พ.ศ. ๒๕๔๔
อดิศัย โพธารามิก
รัฐมนตรีว่าการกระทรวงพาณิชย์









































ดวงเพ็ญ/พิมพ์
๓๐ สิงหาคม ๒๕๕๔
อุษมล/ผู้จัดทำ
๕ กันยายน ๒๕๕๔

















































[๑] ราชกิจจานุเบกษา
เล่ม ๑๑๘/ตอนที่ ๗๘ ง/หน้า ๒๗/๒๗ กันยายน ๒๕๔๔